
RAPORT 

asupra proiectului de Lege pentru acceptarea de către România a Convenţiei Internaţionale 
împotriva dopajului în sport, adoptată în cadrul Conferinţei Generale a Organizaţiei Naţiunilor Unite pentru Educaţie, Ştiinţă şi Cultură, la Paris la 19 octombrie 2005
(Pl.x. 561/2006)


1. În conformitate cu prevederile art. 95 şi 115 din Regulamentul Camerei Deputaţilor, republicat, cu adresa nr. PL.x. 561/26 iunie 2006, Comisia pentru învăţământ, ştiinţă, tineret şi sport a fost sesizată, spre dezbatere şi avizare, în fond, în procedură de urgenţă, cu proiectul de Lege pentru acceptarea de către România a Convenţiei Internaţionale împotriva dopajului în sport, adoptată în cadrul Conferinţei Generale a Organizaţiei Naţiunilor Unite pentru Educaţie, Ştiinţă şi Cultură, la Paris la 19 octombrie 2005 (Pl.x. 561/2006).

La întocmirea raportului, Comisia a avut în vedere avizul primit de la Comisia pentru politică externă, precum şi avizul Consiliului Legislativ.


Obiectul de reglementare al prezentului proiect de Lege îl constituie acceptarea de către România a Convenţiei Internaţionale împotriva dopajului în sport, adoptată în cadrul Conferinţei Generale a Organizaţiei Naţiunilor Unite pentru Educaţie, Ştiinţă şi Cultură, la Paris, la 19 octombrie 2005. Convenţia vine în completarea Codului Mondial Anti-Doping, adoptat de Agenţia Mondială Anti-Doping cu prilejul Conferinţei Mondiale împotriva Dopajului în Sport, la Copenhaga, la 5 martie 2003 şi a Protocolului Adiţional adoptat în cadrul Consiliului Europei. România este semnatară a Memorandumului de la Copenhaga şi a ratificat Protocolul Adiţional la Convenţia Anti-Doping (Strasbourg, 1989), adoptată la Varşovia, la 12 septembrie 2002.

2. În raport de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi un număr de 24 deputaţi, din totalul de 27 membri ai Comisiei. La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: doamna Graziela Elena Vâjială – preşedinte, Agenţia Naţională Antidoping.


4. Conform art. 75 alin.(1) din Constituţia României, republicată, prima Cameră sesizată este Camera Deputaţilor.


În urma dezbaterii, în şedinţa din 27 iunie 2006, Comisia, cu unanimitatea voturilor celor prezenţi, propune adoptarea proiectului de Lege, în forma prezentată.

